คือฉีดยาคุมแบบสามเดือนค่ะแล้วเลือดมาเยอะ ช่วงแรกมากระปริกระปรอยเลยไปหาอีกครั้งเลยฉีดให้อีกเข็มเผื่อมันจะหยุดแต่สุดท้ายก็ไม่หยุดค่ะ(บอกก่อนว่ายังไม่มีลูกนะคะ) ที่ฉีดเพราะเป็นคนมี ปจด.เยอะ เลยไปปรึกษา ก็แนะนำให้ฉีดยาคุมเผื่อจะดีขึ้นแต่ก็ไม่ดีขึ้นเลยค่ะ เลยอยากทราบว่าตอนนี้หนูเป็น ปจด.อยู่ เป็นมาประมาณเดือนกว่าๆ ถ้าหนูจะกินยาคุมแทนฉีดยาคุมได้ไหมคะ ละสามารถกินตอนนี้ได้เลยไหมหรือต้องรอให้ ปจด.หยุดก่อนถึงจะกินได้ ละถ้ากินยาคุม ปจด.จะหยุดไหมคะ ขอบค่ะ
สวัสดีค่ะ ผลข้างเคียงของยาฉีดคุมกำเนิดชนิดที่ฉีดทุก 3 เดือน ที่พบได้บ่อยคือ มักทำให้มีเลือดออกกะปริดกะปรอย หรืออาจทำให้มีประจำเดือนมาบ่อย มีเลือดออกนาน หรือปริมาณมากกว่าปกติ แต่เมื่อฉีดต่อเนื่องไปซักระยะ ประจำเดือนก็มักจะขาดหายไปดังนั้น อาการเลือดออกกะปริดกะปรอย และมีเลือดออกมาเกือบ 1 เดือน ก็น่าจะเป็นผลที่เกิดจากยาฉีดคุมกำเนิดได้ ทั้งนี้ หากเลือดที่ออก ไม่มีแนวโน้มที่จะหายไป แนะนำควรไปพบสูติ-นรีแพทย์เพื่อพิจารณาทานยาฮอร์โมนเอสโตรเจนเสริม หรือทานยาคุมกำเนิดชนิดฮอร์โมนรวมร่วมไปด้วย และเมื่อเลือดหยุดไหล ก็ให้หยุดทานยา หลังจากนั้น เมื่อครบกำหนดฉีดยาคุมกำเนิดเข็มต่อไป ก็อาจพิจารณาไม่ไปฉีดต่ออีก แล้วเริ่มทานยาคุมกำเนิดต่อได้เลย การป้องกันการตั้งครรภ์ก็จะเป็นไปอย่างต่อเนื่องค่ะแต่หากทานยาฮอร์โมนเอสโตรเจน หรือยาคุมกำเนิดแล้ว เลือดยังไม่หยุดไหล ก็ควรกลับไปพบสูติ-นรีแพทย์เพื่อหาสาเหตุอื่นๆ เช่น มีมดลูกอักเสบ มีก้อนเนื้องอกในมดลูก เยื่อบุโพรงมดลูกหนาตัวผิดปกติ มะเร็งเยื่อบุโพรงมดลูก มะเร็งปากมดลูก เป็นต้น